ઔદ્યોગિક ક્રાંતિ દરમિયાન બ્રિટનના એક જમાનાના શાસક એવા આલિવર ક્રામવેલે કહ્યું હતું કે ‘જ્યાં સુધી લોકોના પેટમાં બે ટંકનું ભોજન પીરસાતું રહે ત્યાં સુધી તેને ક્રાંતિ સાથે કોઈ લેવા-દેવા નથી. હિન્દુસ્થાનને લાગેવળગે છે ત્યાં સુધી કરોડો હિન્દુસ્થાનીઓને ભટકાવનારો, અફીણના ઘેનમાં રાખનારો 20 ઓવરનો ક્રિકેટ નામનો ખેલ ત્રણ કલાકના શોથી વધારે બીજું શું હોઈ શકે? શું ક્રિકેટથી ક્રાંતિ થઈ શકે? ક્રાંતિ તો થશે નહિ પણ આ દેશના લોકોની સમય, શક્તિ, શ્રમશક્તિ, ઉત્પાદન શક્તિ જરૂર ઘટાડી દેશે! ક્રિકેટ નામના આ ફટાફટી માળખાને કારણે અમુક લોકોને નિશ્ર્ચિતપણે અઢળક રૂપિયા મળ્યા છે પણ જ્યાં સુધી આ દેશની અર્થવ્યવસ્થાનો સવાલ છે, તો તે ચાલે છે છેવાડાના માનવીથી. અને આજે આ છેવાડાનો માનવી કામ-ધંધો છોડી ક્રિકેટમાં રસ દાખવતો થઈ ગયો છે! આપણી અર્થવ્યવસ્થાને તોડનારો આ ક્રિકેટ નામનો પૂંજીવાદી હુમલો છે, જેને આપણે ખૂબ ઝડપથી સમજી લેવો જોઈએ. આપણા પૂંજીપતિઓએ એવું સાબિત કરી દીધું છે કે આપણા દેશના લોકોને ભોજનની નહિ, મનોરંજનની જરૂર છે અને લલિત મોદી નામના એક ભેજાબાજે ક્રિકેટનું ‘આઈપીએલ’ નામનું માળખું રચી નાખ્યું. મનોરંજનની દુનિયામાં આજે ‘આઈપીએલ’ ક્રિકેટ અવ્વલ છે. ભારતના ભિખારી પણ હવે ગલ્લે ઊભા રહીને સ્કોર પૂછતા થઈ ગયા છે.